## El Centre del Carme presenta 14 obres de l’art valencià de la Col·lecció Thyssen amb una mirada contemporània i immersiva

*** L’exposició ‘Valencia en el alma de los artistas’ celebra l’essència de la Comunitat Valenciana a través d’alguns dels seus artistes més destacats dels segles XIX i XX
* Les peces de Sorolla, Muñoz Degrain, Antonio de Felipe o Hernandez Mompó pertanyen a la col·lecció del futur Museu Carmen Thyssen Barcelona**

El Centre del Carme Cultura Contemporània (CCCC) ha presentat este divendres l’exposició ‘Valencia en el alma de los artistas. Artistas valencianos en la Colección Carmen Thyssen’, una mostra que celebra l’essència de la Comunitat Valenciana a través de la visió d’alguns dels seus artistes més destacats, incloent l’art digital com una de les mirades més recents, des de l’òptica de la creació contemporània.

L’exposició, que es podrà vore en el Centre del Carme fins al 29 de juny, és una coproducció del Consorci de Museus de la Comunitat Valenciana i la Col·lecció Thyssen, en col·laboració amb Stoneweg Place & Experiences. La major part de les obres que s’han prestat temporalment per a la mostra pertanyen a la col·lecció del futur Museu Carmen Thyssen Barcelona.

La directora general de Patrimoni Cultural, Marta Alonso, ha presentat este matí la mostra acompanyada pel director-gerent del Consorci de Museus, Nicolás Buged, el conservador general de la Col·lecció Carmen Thyssen-Bornemisza, Guillermo Cervera i l’artista digital Chema Siscar.

Alonso ha destacat que l’exposició “reunix verdaderes joies d’una generació excepcional de pintors que al llarg dels segles XIX i XX van saber captar la llum, la gent i l’ànima del Mediterrani”.

L’exposició presenta 14 peces d’Antoni Muñoz Degrain, Ignasi Pinazo, Emili Sala, Ricard Manzanet, Josep Benlliure, Cecili Pla, Joaquim Sorolla, Josep Navarro Llorens, Josep Francés Agramunt, Manuel Benedito, Manuel Hernández Mompó, Paco Barrachina i Antonio de Felipe.

La directora general de Patrimoni ha assenyalat que juntament amb estes obres “es presenta una proposta immersiva de l’artista digital Chema Siscar que, des d’una mirada contemporània i innovadora, ens permet oferir una relectura a una de les grans col·leccions del nostre país, presentant al mateix temps la seua particular visió de la València del nostre temps”.

Alonso ha volgut agrair la sensibilitat i el compromís de Carmen Cervera, fundadora de la Col·lecció, amb València “oferint una exposició que és un homenatge a la nostra terra i que coincidix a més amb la celebració de les Falles, un esdeveniment que posa la nostra ciutat i tota la província en el punt de mira internacional en un moment en el qual València necessita tot el suport necessari per a la seua reconstrucció”.

Guillermo Cervera ha destacat que en el marc de “la col·laboració entre la baronessa Carmen Thyssen i Stoneweg Place & Experiences, s’ha aconseguit un acord per a cedir temporalment una selecció d’obres de primer nivell pertanyents a la col·lecció del futur Museu Carmen Thyssen Barcelona. Estes peces, creades per alguns dels artistes valencians més representatius de finals del segle XIX i principis del XX, s’exhibixen en el Centre del Carme en suport als artistes valencians afectats per la DANA”.

La col·laboració entre Stoneweg Place & Experiences -la divisió de cultura i experiències de la plataforma d’inversió Stoneweg- i Carmen Thyssen es va consolidar en desembre amb la firma de l’acord per a la creació del futur Museu Carmen Thyssen Barcelona en el Palau Marcet de Barcelona. No obstant això, l’aliança entre Stoneweg i Carmen Thyssen “va més enllà de la creació del museu, com es posa de manifest amb la cessió conjunta d’estes obres per a una causa de gran rellevància per a l’art valencià, i com a mostra del compromís compartit amb l’art i la cultura”, ha assenyalat Cervera.

Per la seua part el director-gerent del Consorci de Museus ha assenyalat que la Col·lecció Carmen Thyssen, “a més de per la qualitat, diversitat i riquesa de les obres que allotja, destaca pel seu decidit compromís amb la preservació del patrimoni cultural, desenrotllant una important funció educativa i de divulgació artística”.

Es tracta de la primera vegada que la Col·lecció Thyssen fa una proposta immersiva en diàleg amb les seues obres. En este sentit, Bugeda ha destacat que “el Centre del Carme, com a espai d’experimentació, s’obri a un dels llenguatges més representatius de l’art actual. A través de la intel·ligència artificial generativa, la proposta de Chema Siscar no oferix només una recreació virtual de les obres exposades, sinó que va més enllà, i presenta una creació pròpia a partir d’elements bàsics com la llum i el color”.

Des dels pinzells de Joaquim Sorolla i Antoni Muñoz Degrain fins als traços contemporanis d’Antonio de Felipe, en l’exposició conviuen el realisme, l’impressionisme, el modernisme i el *pop art*, amb la qual cosa donen lloc al retrat únic d’una ciutat i una regió que, a través dels seus contrastos i la seua diversitat, ha sigut un refugi d’inspiració constant per a l’art. Juntament amb esta selecció pictòrica, l’artista visual Chema Siscar presenta un projecte de realitat augmentada que obri un diàleg entre el passat i el present, reinterpretant l’ànima de les obres d’art exposades a través de la lent de la tecnologia moderna.

**Mar, ciutat i geometria**

La proposta immersiva de Chema Siscar es representa en tres instal·lacions que dividixen l’espai en tres ambients al voltant del mar, la ciutat i la geometria, temàtiques presents en la selecció d’obres. Siscar ha reconegut que amb les seues instal·lacions ha buscat “respectar la contemplació de les obres incorporant un ambient d’harmonia i tranquil·litat a través de la llum, el color i el moviment”.

Prèviament, l’exposició comença amb l’art pop i el retrat de *Carmen Thyssen-Bornemisza en blanc i negre* d’Antonio de Felipe i la seua peça *Califòrnia Dreams II* creada en 2019, una proposta fresca i contemporània de la col·lecció a través d’este referent de l’art pop internacional. En diàleg amb estes peces es presenta la *Bailaora* de Manuel Benedito.

En una segona estança el mar de Sorolla, Emili Sala i Navarro Llorens cobra vida en la instal·lació de Siscar. “Es tracta de la secció més figurativa, en esta sí que apareix una recreació dels quadros als quals atorgue moviment”, explica el creador responsable de la transformació mitjançant *videomapping* d’edificis icònics com el Teatre Bolxoi de Moscou.

El costumisme i les escenes de ciutat, representats en les peces d’Ignasi Pinazo, Cecili Pla, Paco Barrachina, Muñoz Degrain, Josep Francés Agramunt, Josep Benlliure i Emili Sala, tenen el seu espill en una peça de creació pròpia en la qual Siscar recrea milions de partícules de la terra amb tècniques tridimensionals.

Finalment, al costat de la magnífica peça d’Hernández Mompó, Siscar fon líquid i sòlid en geometries “que s’aproximen a les formes geomètriques de la naturalesa” ha assenyalat.

Fecha: 14/03/2025